AARHUS: Det er en ganske god forretning at handle med el og gas på tværs af Europa fra Aarhus.

Det er energihandelsselskabet InCommodities det seneste eksempel på.

Selskabet præsenterer mandag 25. februar sit blot andet årsregnskab, og her er resultatet før skat vokset fra 1.497 mio. euro (11.2 mio. kroner) i 2017 til 7.92 mio. euro (59 mio. kroner) i 2018. Samlet set leverer InCommodities en fremgang på 529 procent på indtjeningen før skat.

- I 2018 har vi taget InCommodities til det næste niveau. Selskabet er gået fra at være en startup til at være et etableret europæisk energihandelsselskab. I løbet af året har vi styrket vores tilstedeværelse og kapacitet på markedet for elhandel, og så har vi bygget to nye forretningsområder op; Automated Solutions (automatiserede løsninger via algoritmer) og gashandel, forklarer Jesper Johanson, direktør, InCommodities.

Energihandelsselskabet har gennem 2018 udvidet elhandlen med to nye lande og gået ind i gashandel på seks markeder. Det betyder, at InCommodities ved årets udgang handlede med el og gas på tværs af mere end 10 forskellige lande i Europa - herunder alle de store energihubs.